ອົບພະຍົບຫຼາຍຮ້ອຍຄົນ ອາດເສຍຊີວິດໄປແລ້ວ ຍ້ອນເຮືອຂວ້ຳ ຢູ່ນອກຝັ່ງ ລີເບຍ
ເຮືອລຳນີ້ອາດໄດ້ປີ້ນຂວ້ຳ ເວລາພວກອົບພະຍົບ ພາກັນຟ້າວຍ້າຍໄປ ຢູ່ເບື້ອງໜຶ່ງຂອງເຮືອ ເວລາເຮືອພານິດ ລຳໜຶ່ງ ແລ່ນເຂົ້າມາໃກ້.
ກຳປັ່ນລຳໜຶ່ງ ທີ່ຄຶດກັນວ່າ ບັນທຸກພວກຄົນອົບພະຍົບຫຼາຍ ເຖິງ 700 ຄົນ ທີ່ກຳລັງພະຍາຍາມເດີນທາງໄປຍັງຢູໂຣບ ໄດ້ ປີ້ນຂວ້ຳໃນຄືນຜ່ານມານີ້ ຢູ່ນອກຝັ່ງທະເລປະເທດລີເບຍ ບັນດາເຈົ້າໜ້າທີ່ກ່າວວ່າ ປະຊາຊົນ 28 ຄົນໄດ້ຖືກຊ່ອຍກູ້ຊີ ວິດໄວ້ ແຕ່ຫຼາຍຮ້ອຍຄົນ ຢ້ານວ່າ ເສຍຊີວິດໄປແລ້ວຢູ່ໃນ ທະເລ ຫ່າງຈາກເກາະ Lampedusa ໃນພາກໃຕ້ຂອງອີຕາ ລີ ໄປທາງທິດໃຕ້ 193 ຫຼັກກິໂລແມັດ ເຊື່ອກັນວ່າ ກຳປັ່ນລຳນີ້ ໄດ້ປີ້ນຂວ້ຳເວລາພວກອົບພະຍົບ ພາກັນຍ້າຍໄປຢູ່ເບື້ອງໜຶ່ງຂອງເຮືອ ເວລາເຮືອພານິດລຳ ໜຶ່ງແລ່ນເຂົ້າມາໃກ້ ມີລາຍງານຂ່າວວ່າ ສົບຂອງພວກເສຍຊີວິດຈຳນວນໜຶ່ງໄດ້ຖືກນ້ຳພັດເຂົ້າຝັ່ງ ໃນລີເບຍ ພວກ ອົບພະຍົບຫຼາຍພັນຄົນ ຊຶ່ງສ່ວນຫຼາຍມາຈາກພວກຂົງເຂດທີ່ໄດ້ຖືກສົງຄາມທຳລາຍໃນອາຟຣິກາ ແລະພາກຕາເວັນອອກກາງ ພາກັນສ່ຽງອັນຕະລາຍ ເດີນທາງຂ້າມທະເລເມດີເຕີເຣນຽນ ໃນຄວາມຫວັງວ່າ ຈະໄປຮອດທະວີບຢູໂຣບ ກ່ອນເກີດເຫດການຫລ້າສຸດນີ້ ບັນດາກຸ່ມສົ່ງເສີມດ້ານມະນຸດສະທຳ ໄດ້ກະປະມານວ່າ ມີຜູ້ຄົນປະມານ 500 ຄົນໄດ້ເສຍຊີວິດ ມາຮອດປັດຸບັນໃນປີນີ້ ຍ້ອນຄວາມອຶດຫິວ ຂາດນ້ຳດື່ມ ແລະຕາກແດດຕາກຝົນ ຢູ່ໃນເຮືອທີ່ອັດແອ ແລະຢູ່ໃນສະພາບບໍ່ປອດໄພ ສັນຕະປາປາ Francis ກຳລັງຮຽກຮ້ອງຂໍຄວາມຊ່ອຍເຫຼືອຈາກນາໆຊາດຕື່ມອີກ ເພື່ອຮັບມືກັບຈຳນວນພວກອົບພະຍົບທີ່ເພີ້ມທະວີຂຶ້ນສູ່ມື້ທີ່ ຫຼົບໜີຈາກສະພາບການທີ່ບໍ່ທຸ່ນທ່ຽງໃນອາຟຣິການັ້ນ